Source: http://galamus.hu/index.php?option=com_content&view=article&id=148408:hallgatoi-szerzdes-toervenyi-erre-emelhetik-a-hallgatoi-szerzdeseket-oesszefoglalo&catid=76:hazai-vonatkozasu-hirek&Itemid=113
Timestamp: 2013-05-20 03:59:04
Document Index: 32642084

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Hallgatói szerződés - Törvényi erőre emelhetik a hallgatói szerződéseket - ÖSSZEFOGLALÓ
Nyitólap ⇒ Cikkeink ⇒ Hazai vonatkozású hírek ⇒ 2013. május 20, 05:57 Hallgatói szerződés - Törvényi erőre emelhetik a hallgatói szerződéseket - ÖSSZEFOGLALÓ
2012. július 04. szerda, 19:09 | MTI 2012. július 4., szerda 19:09
Az Országgyűlés oktatási bizottsága szerdán javaslatot tett a hallgatói szerződések törvényi erőre emelésére, miután az Alkotmánybíróság (Ab) egy nappal korábban formai okokra hivatkozva megsemmisítette az ugyanilyen tartalmú kormányrendeletet. Az MSZP, az LMP és a Demokratikus Koalíció egyaránt a felsőoktatási átalakítás kudarcaként értékelte az Ab döntését, a Hallgatói Önkormányzatok Országos Konferenciája pedig jelezte, ha a törvényt elfogadják, tartalmi alapon fogják kérni a megsemmisítését.
Az Alkotmánybíróság kedden úgy foglalt állást, hogy a felsőoktatási törvény alkotmányellenesen adott felhatalmazást a kormánynak arra, hogy ezt rendeletben határozza meg. Az Ab megállapította, hogy a hallgatói szerződések szabályozása közvetlen hatással van az érintett hallgatók felsőoktatásban való részvételhez fűződő jogára, és a felsőoktatás állami támogatásának is lényeges elemét jelenti. A testület kifejtette azt is, hogy a hazai munkaviszonyra kötelezés közvetlenül érinti a foglalkozás szabad megválasztásához fűződő jogot, ideértve a munkavállalók szabad mozgásához való jogát is. Mindezt az Ab szerint törvényben kell meghatározni. A Pokorni Zoltán, az oktatási bizottság fideszes elnöke által jegyzett szerdai előterjesztés indoklása szerint a felsőoktatási törvény javasolt kiegészítése tartalmilag megfelel az Ab által megsemmisített, a hallgatói szerződésről szóló kormányrendeletnek, így a 2012/2013-as tanévre jelentkezők a hallgatói szerződés feltételeit idén januárban, a jelentkezési határidőt megelőzően megismerhették. "A szabályozás megismerésére a megfelelő idő rendelkezésre állt, a tartalmilag a kormányrendelettel azonos törvényi szabályozás erre tekintettel nem tekinthető visszamenőleges hatályúnak" - írta az indoklásban az oktatási bizottság, hozzátéve, hogy a doktorandusz ösztöndíjas hallgatókra a szabályozás nem vonatkozik. Az MSZP szerint az Alkotmánybíróság döntése ismételten azt támasztja alá, hogy az oktatási államtitkárságon kapkodó, meggondolatlan munka folyik. Kunhalmi Ágnes, az MSZP elnökségi tagja és Hiller István volt miniszter, országgyűlési képviselő ezért szerdán arra szólította fel az oktatási államtitkárságot, hogy hallgasson a felsőoktatási intézményekre és szakértőkre, végezzen olyan munkát, amelynek alapján az intézmények el tudják látni feladataikat. Közleményükben utalnak arra is, hogy részben a most megsemmisített szabályozás hatására az idén 32 ezer fővel csökkent a felsőoktatásba jelentkezők száma. Ezeknek a tanulóknak már az Alkotmánybíróság döntése sem adja vissza az esélyt, a tavasszal elmulasztott lehetőséget csak később pótolhatják - hangsúlyozzák. Az LMP üdvözölte, hogy az Alkotmánybíróság megsemmisítette a felsőoktatási hallgatói szerződéseket szabályozó kormányrendeletet. A párt szerint azonban sem rendeletben, sem törvényben nem szabad korlátozni a diákokat. Osztolykán Ágnes LMP-s parlamenti képviselő emlékeztetett: korábban többször is felhívták a figyelmet arra, hogy a hallgatók "röghöz kötése" hibás kormányzati szándékot tükröz. Kiemelte azt is, hogy a hallgatók korlátozása szemben áll az uniós, közösségi célkitűzésekkel. A Demokratikus Koalíció szintén örömét fejezte ki az Ab döntése kapcsán, bár délelőtti tájékoztatásukban megjósolták, hogy a kormány tovább próbálkozik majd a szabályozás hatályban tartásával, ám szerintük ennek ellenére előbb-utóbb lényegében el kell majd törölni az egész felsőoktatási törvényt. A Hallgatói Önkormányzatok Országos Konferenciájának elnöke, Nagy Dávid szerint bár az Alkotmánybíróság formai okokra hivatkozva semmisítette meg a hallgatói szerződést, de tartalmi kifogásokat is említ állásfoglalásában. Hangsúlyozta: ha a kormány törvényesíti a hallgatói szerződést, ismét Szabó Mátéhoz fordulnak, hogy az Alkotmánybíróság tartalmi elemekre hivatkozva is semmisítse meg a szerződés intézményét.
A hallgatói szerződést a kormány tervei szerint azoknak a hallgatóknak kell kötniük, akik állami ösztöndíjjal vagy állami részösztöndíjjal szeretnék folytatni tanulmányaikat. A koncepció szerint a hallgatói szerződés a hallgató és az állam között jön létre, azt az állam nevében eljáró Oktatási Hivatallal kell megkötni. A benne foglaltak szerint az állam a hallgató képzésének költségét részben vagy egészben átvállalja állami ösztöndíj, állami részösztöndíj formájában, a hallgató pedig, hogy a diplomáját a megszabott időn belül megszerzi, és a végzés után 20 éven belül a támogatott idő kétszereséig itthon dolgozik. Az állami ösztöndíjjal vagy állami részösztöndíjjal támogatott félévek száma maximum 12 lehet.